9. schôdza NR SR - 4.deň - A. dopoludnia
Dátum: 2020-07-10
Poslanec: Pčolinský, Peter (SME RODINA)
Druh vystúpenia: Vystúpenie v rozprave

180. Ďakujem pekne. Takže podľa nariadenia hygienika nemusím mať rúško, lebo mám astmu, tak si dovolím bez rúška. No, vážení kolegovia, ospravedlňujem sa, budem trošku možno, možno expresívnejší. Niektoré príspevky mali hlavu a pätu, niektoré nemali ani hlavu, ani pätu, niektoré boli vyslovene že hlúposti. Skúsme trošku úvod do reality, čo sa týka predkladaného návrhu zákona. Cieľ návrhu zákona podporujem. Určite budeme hlasovať za. Samozrejme, budú tam nejaké pozmeňovacie návrhy, pretože niektoré veci treba precizovať, niektoré veci treba jasne špecifikovať, aby sa napríklad nestalo, že mesto prijme VZN-ko, že nechceme na svojom území mesta hazard, niekto si to bude vykladať inak, lebo záväzné stanovisko dáva ministerstvo, resp. Úrad pre reguláciu hazardných hier. To znamená, že jeden z pozmeňovacích návrhov bude ten, aby bolo jasné, že mesto dáva súhlasné alebo nesúhlasné stanovisko, aby to nikto nemohol nejakým spôsobom spochybňovať. Ďalšia vec, ktorá tu bola spomínaná a ktorú bude treba vyriešiť, aby zase na druhej strane sa nestalo, že mestské zastupiteľstvo odmietne zakázať prevádzkovanie hazardných hier na území mesta a o dva týždne príde alebo o mesiac príde zase VZN-ko, o mesiac zase VZN-ko a každý mesiac bude to isté VZN-ko, kým nebude želaný stav. Čiže aj toto treba vyriešiť, nech to má hlavu a pätu. Lebo potom zastupiteľstvá sa nebudú zaoberať ničím iným, len na každom jednom vézetenkovom hazarde, lebo niekomu sa nebude páčiť výsledok. Keď sa tu odvolávame na samosprávu a na poslancov, ktorí sú volení, no tak dajme im tú dôveru, nech oni si rozhodnú, či ten hazard bude, alebo nebude. A keď poslanci mestského zastupiteľstva povedia, že chceme hazard, tak aj to treba rešpektovať, hej? Netvárme sa, že toto je dobré rozhodnutie, toto je zlé. Tak buď rešpektujeme vôľu občanov, ktorí si ich zvolili, a vôľu poslancov. Čiže tento návrh zákona určite podporíme, ale ešte pár pozmeňovákov tam bude, ktoré si myslím, že ešte vylepšia ten návrh zákona a bude jasný a nikto nebude môcť spochybňovať výsledky prijatého VZN-ka. Mnohí ste tu rozprávali o všetkom možnom, aký je ten hazard zlý, škaredý a tak ďalej. Ono všetko je to pravda, má svoje následky, ničí to rodiny. Ale. Tritisíc rokov je tu hazard, tritisíc rokov. Nedávno som čítal, že najstaršie hracie kocky objavili v Číne, mali vyše tritisíc rokov. Čiže netvárme sa, že hazard je niečo, čo dnes luskneme a nebude. On bude. Vždy bude. Chlapi, ktorí z vás, keď ste boli mladší, starší alebo akíkoľvek, koľkí z vás hrali karty v krčme? Priznajte sa! Mnohí. Koľkí z vás hrali karty v partii aj o peniaze. Mnohí. Tak sa netvárme, že nikto z vás s hazardom nikdy nič nemal. Hazard zakázať sa nedá. Je to nezmysel a bolo by fajn, keby poniektorí ste si uvedomili, že sa to nedá, je to nereálne. Ten hazard tu bude vždy. Ide o to, či štát nad ním bude mať kontrolu, alebo nebude mať kontrolu. Napríklad v meste Brno zakázali na území mesta herne. Všetci sa tešili. Za tri mesiace mali 62 nelegálnych prevádzok. Šesťdesiatdva nelegálnych prevádzok. Dodnes s týmto tam bojujú. Čiže dá sa to, ale treba veľmi zvažovať aj ďalšie kroky a všetko, čo s tým súvisí. Čiže hazard zlikvidovať neviete, ten tu bude vždy. My ho môžme veľmi prísne regulovať, kontrolovať, obmedzovať, môžme s ním robiť veľmi veľa vecí. Poniektorí viete, že chcete ten hazard nejako zlikvidovať, len neviete ako. Tých spôsobov je strašne veľa. Ale rozlišujme, resp. nerozlišujme, že stávkové kancelárie, však to je mäkký hazard, lebo počúvam, že to je mäkký hazard. Jaký mäkký hazard? Necháš tam peniaze? Necháš. Necháš ich v herni? Necháš. Hazard nie je ani mäkký, ani tvrdý, ani neviem aký. Je to hazard. A teraz, aby ste boli aj trošku v obraze, aká je realita na Slovensku, čo sa týka čísel. Tak poďme, poviem vám čísla za prvý kvartál tohto roka. Lebo mnohí, mnohí tu rozprávate, že tie herne, to je, to je, to je strašné, to je najväčší problém, to najviac ničí rodiny. A ja vám hovorím, že nie. Herne sú najmenší problém. A viete prečo? Za prvý kvartál tohto roka na kurzových stávkach, to znamená všetky stávkové kancelárie, Slováci nechali v stávkových kanceláriách 416 mil. euro za prvý kvartál. Živé hry, to znamená kasína a živé hry, za kvartál 14,5 milióna. Výherné prístroje, čiže automaty, za prvý kvartál tohto roka 67 miliónov. Videohry, to prvé boli VHP-čka, výherné prístroje a teraz videohry, to sú videoloterijné zariadenia, to je trošku niečo iné, tam nechali Slováci 296 miliónov. Čiže si pamätajte, že nejakých 70 miliónov a nejakých 300 miliónov. 370 miliónov sú automaty, hej? Aby ste, aby ste pochopili, že čo vám chcem povedať. Kartové hry, tam je nejaká smiešna suma, 360-tisíc, to je nič. Ale čo je dôležité, čo je dôležité, lebo to sú, to sú celkom zaujímavé čísla, a teraz tú tabuľku otvoriť (rečník vyhľadával údaje na svojom mobilnom telefóne), to sú zaujímavé čísla, napríklad lotérie. Lotérie, to znamená, to znamená TIPOS a... lotérie, lotérie, pardon. (Rečník ďalej vyhľadával údaje na svojom mobilnom telefóne.) Aha, tu sú. Lotérie NIKÉ a TIPOS, tak lotérie za prvý kvartál boli 11 miliónov, čiže to nie je nejaké veľké číslo, kasína 67 miliónov, ale čo som vám vlastne chcel povedať, že za prvý kvartál tohto roka Slováci nechali v hazarde zhruba 1,2 mld. euro. 1,2 miliardy euro. Herne z toho tvorili asi tretinu. Dve tretiny tvorili kurzové stávky a online kasína, online hazard. Čiže ja vám dnes hovorím, najväčší problém pri hazarde nie sú herne, najväčší problém sú online hry a stávkové kancelárie. Tam idú dve tretiny peňazí, tam minú Slováci najviac peňazí. To sú čísla, to sú reálne fakty. A teraz v čom je rozdiel? Všetkým nám vadia tie herne a vadia nám preto, lebo ich vidíme, vy ich vidíte na tých sídliskách. Ale nikomu, nikomu, ako nikto nerozpráva o online, lebo ten nevidíte. Ale tie herne vidíte, tie vadia každému, ale ten online nikomu nevadí, v úvodzovkách, lebo ten nevidíme. Ale uvedomte si, že dve tretiny peňazí idú tam, tam ide najviac peňazí. A ja sa pýtam napríklad, prečo by sme nemohli, už som to vravel vo faktickej, keď zakážeme hazard na území mesta, tak prečo ideme zakázať len herne a kasína? Prečo nejdeme zakázať aj stávkové kancelárie? Prečo nejdeme zakázať aj online? A dá sa to úplne jednoducho. Keď štát vedel zablokovať na blackliste vyše 200 webov, keď sa robil zákon o hazarde a riešili sa tam online licencie, keď štát vedel vyše 200 webov, ktoré bez nejakej licencie a bez platenia akýchkoľvek poplatkov podnikali na území Slovenskej republiky, prečo by mesto nemohlo na základe VZN-ka poslať súdu žiadosť o zablokovanie týchto a týchto internetových adries na území mesta. Samozrejme, že sa to dá. Zisťoval som po tej technickej stránke, dá sa to. Že poďme sa baviť aj o tom, nielen herne a kasína, ale aj online. Lebo viete čo, potom ja sa pýtam, keď zakážeme herne a kasíne dajme tomu v Nitre, tak ja sa môžem pýtať, no dobre, páni poslanci mestskí, ale ten online vám tam nevadí? Či s onlinom ste sa dohodli, či jak to je? Chápete? Stávkové kancelárie, však poviete si, že však čo, stávkové kancelárie. A tam sa nemíňajú peniaze? A dokonca stávkové kancelárie ako jediné nie sú v tzv. registri vylúčených osôb. Register vylúčených osôb je novela zákona z roku 2016, ktorá začala platiť v 2019 1. januára, a spôsobil to, aby ste trošku chápali, že tie herne sú, tie herne ako že sa sekajú každým rokom, spôsobil to, že ony spadli zhruba o 30 až 40 percent a zavrelo sa asi 27 percent prevádzok po Slovensku. Pretože register vylúčených osôb znamená, že ak poberáš sociálnu, respektíve dávku v hmotnej núdzi alebo máš dlh v Sociálnej alebo zdravotnej poisťovni, tak nejak je to špecifikované, máš zákaz... Ak dovolíte, kolegovia, ak mi dovolíte ešte minútu, súhlasíte? Ďakujem pekne. ... zákaz chodiť do tej herne. Vy musíte dať občiansky preukaz, oni to prejdú cez čítačku a tá čítačka vyhodí, či ste v tom registri. Ak ste, von, nemôžte hrať. Musia to mať herne, musia to mať kasína, musí to byť aj na online, hej, keď sa chcete zaregistrovať na online a vytvoriť si tzv. hráčske konto, musíte dať občiansky preukaz, na základe ktorého oni verifikujú, či ste, alebo nie ste, hej? Ale stávkové kancelárie nie. Ja tvrdím, že si to vylobovali pri tvorbe zákona. Stávkové kancelárie nie. Čiže poďme riešiť aj to, že aj stávkové kancelárie musia byť v registri vylúčených osôb a poďme sa baviť o tom, že ak mesto ide zakázať na území mesta herne a kasína, nech sú tam aj stávkové kancelárie a nech je tam aj online. Lebo v tom prípade zvýhodňujeme inú časť hazardu voči dajme tomu tým herniam a stávkovým kanceláriám. A posledné čísla. V hazarde pracuje na Slovensku zhruba 15-tisíc ľudí. Hazard zaplatí štátnemu rozpočtu zhruba 250 miliónov euro ročne na rôznych daniach, poplatkoch, odvodoch a tak ďalej. Je to pomerne veľká položka, čiže my ako štát musíme si položiť otázku, čím nahradíme 250 miliónov, to je jedna vec. A druhá vec, akú prácu nájdeme pre tých 15-tisíc ľudí, pretože my dnes v tejto situácii pre nich prácu nemáme, bohužiaľ. A to je aj odpoveď, páni z ĽSNS, keď ste sa pýtali, neviem, pán Šimko, alebo aj vy, pán Kotleba, že, alebo pán Kuffa, už neviem teraz, prečo sme hlasovali na minulej schôdzi za odloženie platby... (Prerušenie vystúpenia predsedajúcim.) Šeliga, Juraj, podpredseda NR SR Pán poslanec ... Pčolinský, Peter, poslanec NR SR ...za odloženie platby. To nebola žiadna podpora a zrazu to bolo odloženie platby. (Povedané súbežne s predsedajúcim.) Šeliga, Juraj, podpredseda NR SR Poprosím vás, aby ste dokončili myšlienku. Už sú dve minúty. (Povedané súbežne s rečníkom.) Pčolinský, Peter, poslanec NR SR Ďakujem pekne. Asi toľko. (Povedané súbežne s predsedajúcim.)